## Predkladacia správa

Návrh zákona, ktorým sa mení a dopĺňa zákon č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) sa predkladá na základe Plánu legislatívnych úloh vlády SR na rok 2022.

Predkladaný návrh zákona vychádza z plnenia požiadaviek definovaných v článkoch smernice Rady 2013/59/Euratom z 5. decembra 2013, ktorou sa ustanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia, a ktorou sa zrušujú smernice 89/618/Euratom, 90/641/Euratom, 96/29/Euratom, 97/43/Euratom a 2003/122/Euratom a je v súlade s požiadavkami Európskej komisie uvedenými vo formálnom oznámení č. C (2020) 6976 final k zákonu č. 87/2018 Z. z. o radiačnej ochrane a o zmene a doplnení niektorých zákonov a dochádza ku pozitívnemu gold-platingu (článok 14 odsek 3 a článok 79 odsek 1 predmetnej smernice).

Cieľom predkladaného návrhu zákona je návrh nových transpozičných ustanovení do vnútroštátneho práva pre konkrétne ustanovenia, ktoré Európska komisia nedokázala identifikovať ako úplne transponované.

Predkladaný návrh zákona nie je predmetom vnútrokomunitárneho pripomienkového konania.

Návrh zákona bol predmetom rokovania Hospodárskej a sociálnej rady SR s odporúčaním vláde návrh zákona schváliť.

Predkladaný nový návrh zákona sa predkladá bez rozporov a boli v ňom zapracované pripomienky vznesené Legislatívnou radou vlády Slovenskej republiky dňa 23. 8. 2022.

Účinnosť nového návrhu zákona sa vzhľadom na predpokladanú dĺžku legislatívneho procesu a legisvakanciu navrhuje dňom 15. februára 2023, okrem čl. I bodu 250 § 127 ods. 1 písm. b), ktoré nadobúda účinnosť 1. januára 2027.